section_heading: Prvi svjetski rat
paragraph_text: Odlaskom Conrada s mjesta načelnika Glavnog stožera u ožujku 1917., Krobatin je ostao bez utjecajnog zaštitnika. Zatražio je od cara zapovjedništvo na bojištu u čemu mu je i udovoljeno. U travnju 1917. imenovan je tako zapovjednikom 10. armije na Talijanskom bojištu zamijenivši na tom mjestu Karla Scottija. Kao zapovjednik 10. armije sudjeluje u velikoj austro-njemačkoj pobjedi u Bitci kod Kobarida u kojoj je njegova armija uništila dvije talijanske divizije. Za navedeni uspjeh promaknut je 5. studenog 1917. u čin feldmaršala.